ນາຍົກລັດຖະມົນຕີ ກຳປູເຈຍ ຢ້ຽມຢາມທາງການ ສປປ ລາວ
ຕອບສະໜອງຕາມຄຳເຊີນຂອງ ພະນະທ່ານ ທອງສິງ ທໍາມະວົງ, ນາຍົກລັດຖະມົນຕີ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ, ສົມເດັດ ອັກຄະມະຫາເສນາບໍດີ ເຕໂຈ ຮຸນ ເຊັນ, ນາຍົກລັດຖະມົນຕີ ແຫ່ງ ຣາຊະອາ ນາຈັກ ກຳປູເຈຍ ແລະ ຄະນະ ໄດ້ເດີນທາງຢ້ຽມຢາມ ສປປ ລາວ ຢ່າງເປັນທາງການ ແຕ່ວັນທີ 6-7 ກຸມພາ 2014. ການຢ້ຽມຢາມຄັ້ງນີ້ ເປັນການຢ້ຽມຢາມຄັ້ງທໍາອິດ ພາຍຫຼັງໄດ້ຮັບການເລືອກຕັ້ງອີກຄັ້ງໜຶ່ງ ໃຫ້ດໍາລົງຕໍາແໜ່ງເປັນນາ ຍົກລັດຖະມົນຕີ ແຫ່ງ ຣາຊະອານາຈັກກໍາປູເຈຍ ໃນປີທີ່ຜ່ານມາ, ຊຶ່ງຈະເປັນການປະກອບສ່ວນອັນສໍາຄັນເຂົ້າໃນການເສີມຂະຫຍາຍສາຍພົວພັນມິດຕະພາບ ແລະ ການຮ່ວມມືລະຫວ່າງສອງປະເທດ ທີ່ມີມູນເຊື້ອອັນດີງາມຢູ່ແລ້ວນັ້ນ ໃຫ້ສືບຕໍ່ພັດທະນາດ້ວຍບາດກ້າວໃໝ່ຕໍ່ໄປ.
ພາຍຫຼັງເດີນທາງເຖິງນະຄອນຫຼວງວຽງຈັນ, ພິທີຕ້ອນຮັບຢ່າງເປັນທາງການ ໄດ້ຈັດຂື້ນຢ່າງສົມກຽດ ແລະ ສະຫງ່າລາສີທີ່ຫ້ອງວ່າການລັດຖະບານ ນຳໂດຍ ພະນະທ່ານ ທອງສິງ ທໍາມະວົງ, ນາຍົກລັດຖະມົນຕີ ພ້ອມດ້ວຍການເຂົ້າຮ່ວມຂອງ ສະມາຊິກຄະນະລັດຖະບານ, ສະມາຊິກສະພາແຫ່ງຊາດ, ຫົວໜ້າບັນດາອົງການຈັດຕັ້ງມະຫາຊົນຂັ້ນສູນກາງ, ນາຍທະຫານ, ນາຍຕຳຫລວດ ແລະ ຜູ້ຕາງໜ້າມວນຊົນຊາວນະຄອນຫລວງວຽງຈັນຢ່າງຫຼວງຫຼາຍ.
ການພົບປະປຶກສາຫາລືຮ່ວມກັນຢ່າງເປັນທາງການ ໄດ້ຈັດຂື້ນໃນຕອນເຊົ້າຂອງວັນດຽວກັນ ທີ່ຫ້ອງວ່າການລັດຖະບານ ໂດຍສອງນາຍົກລັດຖະມົນຕີ ໄດ້ແຈ້ງສະພາບການພັດທະນາເສດຖະກິດ-ສັງຄົມ ໃຫ້ກັນຊາບ ແລະ ການຮ່ວມມື ລະຫວ່າງສອງປະເທດ, ໂດຍສະເພາະໄດ້ສະແດງຄວາມຊົມເຊີຍຕໍ່ ສົມເດັດ ຮຸນ ເຊັນ ທີ່ໄດ້ມີນະໂຍບາຍອັນຖືກຕ້ອງໃນການນໍາພາປະເທດ ແລະ ໄດ້ມີບາດກ້າວອັນໃໝ່ ແລະ ໜັກແໜ້ນໃນການພັດທະນາເສດຖະກິດ ແລະ ສັງ ຄົມ. ທ່ານນາຍົກ ທອງສິງ ທໍາມະວົງ ໄດ້ຊົມເຊີຍຕໍ່ຜົນສໍາເລັດຂອງການເລືອກຕັ້ງ ອັນໄດ້ດໍາເນີນໄປຢ່າງຖືກຕ້ອງ ແລະ ເປັນທໍາ ທັງຜ່ານຜ່າໄດ້ສະພາບຄວາມຫຍຸ້ງຍາກທີ່ເກີດຂຶ້ນໃນຕໍ່ມາ. ທ່ານນາຍົກ ທອງສິງ ທໍາມະວົງ ໄດ້ແຈ້ງສະພາບການພາຍໃນຂອງລາວ ດ້ານການເມືອງ ແລະ ເສດຖະກິດ-ສັງຄົມ ໂດຍເນັ້ນວ່າ ລັດຖະບານລາວພວມເອົາໃຈໃສ່ຕໍ່ການພັດທະນາເສດຖະກິດ, ຊຶ່ງເປັນໃຈກາງສູ້ຊົນແຕ່ນີ້ຮອດປີ 2015 ຍອດຜະລິດຕະພັນພາຍໃນໃຫ້ເພີ່ມຂຶ້ນ 8% ຂຶ້ນໄປແລະ ຮອດປີ 2020 ໃຫ້ນໍາເອົາປະເທດຫຼຸດພົ້ນອອກຈາກສະພາວະດ້ອຍພັດທະນາ. ບົນຈິດໃຈດັ່ງກ່າວ ລັດຖະບານພວມເລັ່ງລັດສ້າງຂະບວນການເຮັດທົດລອງ 3 ສ້າງໃນ 108 ບ້ານ ໃນ 51 ເມືອງທົ່ວປະເທດ. ລາວເປັນປະເທດທີ່ບໍ່ມີເສັ້ນຊາຍແດນຕິດຈອດທະເລ, ລາວຈຶ່ງພະຍາຍາມສ້າງເສັ້ນທາງຄົມມະນາຄົມ ໃຫ້ມີລັກສະນະຕິດຈອດ ແລະ ກາຍເປັນເສັ້ນທາງຜ່ານຂອງອະນຸພາກພື້ນດ້ວຍການກໍ່ສ້າງເສັ້ນທາງບົກໃໝ່, ແລວທາງເສດຖະກິດຕາເວັນອອກ-ຕາເວັນຕົກ, ເໜືອ-ໃຕ້, ສ້າງເສັ້ນທາງລົດໄຟແຕ່ ຈີນ ຫາ ນະຄອນຫຼວງວຽງຈັນ ເພື່ອເຊື່ອມຕໍ່ກັບໄທ ແລະ ຈາກນະຄອນຫຼວງວຽງ ຈັນ ຫາ ຊາຍແດນຫວຽດນາມ.
ສອງຝ່າຍໄດ້ສະແດງຄວາມຊົມເຊີຍ ຕໍ່ຜົນສໍາເລັດຂອງກອງປະຊຸມຄະນະກໍາມາທິການຮ່ວມ ວ່າດ້ວຍການຮ່ວມມືສອງຝ່າຍ ລາວ-ກໍາປູເຈຍ, ກໍາປູເຈຍ-ລາວ ຄັ້ງທີ 12 (JC-12) ທີ່ຊຽມຣຽບ, ຣາຊະອານາຈັກກໍາປູເຈຍ ໃນເດືອນ ມັງກອນ 2014 ທີ່ຜ່ານມາ ໂດຍໄດ້ເນັ້ນໃຫ້ສອງຝ່າຍສືບຕໍ່ຊຸກຍູ້ບັນດາຂະແໜງການຕ່າງໆເຫຼົ່ານັ້ນເພີ່ມທະວີ ແລະ ຜັນຂະຫຍາຍເນື້ອໃນຈິດໃຈຂອງກອງປະຊຸມດັ່ງກ່າວໃຫ້ເປັນຮູບປະທໍາ, ໂດຍສະເພາະການຮ່ວມມືດ້ານການເມືອງ ແລະ ຄວາມໝັ້ນຄົງ; ການຮ່ວມມືດ້ານເສດຖະກິດ; ການຄ້າ; ຄົມມະນາຄົມ-ຂົນສົ່ງ; ການທ່ອງທ່ຽວ; ພະລັງ ງານ; ການຮ່ວມມືດ້ານຂົງເຂດເສດຖະກິດອານຸພາກພື້ນ; ການຮ່ວມມືໃນຂອບສາມຫຼ່ຽມມໍລະກົດ ລາວ-ກໍາປູເຈຍ-ໄທ ແລະ ການຮ່ວມມືດ້ານວັດທະນະທໍາ-ສັງຄົມ. ໄດ້ເນັ້ນເຖິງຄວາມສຳຄັນຂອງການຢ້ຽມຢາມຄັ້ງນີ້, ຊຶ່ງບໍ່ພຽງແຕ່ຈະເປັນ ຂີດໝາຍໃໝ່ແຫ່ງການເພີ່ມທະວີ ແລະ ຮັດແໜ້ນສາຍພົວພັນມິດຕະພາບ ແລະ ການຮ່ວມມືລະຫວ່າງສອງປະເທດ ຖານບ້ານໃກ້ເຮືອນຄຽງທີ່ດີຕໍ່ກັນເທົ່ານັ້ນ ຫາກຍັງເປັນການເພີ່ມທະວີຄວາມສາມັກຄີ ແລະ ຄວາມເຂົ້າອົກເຂົ້າໃຈໃນການພົວພັນຮ່ວມມື ເພື່ອການພັດທະນາໃນຄອບຄົວອາຊຽນອີກດ້ວຍ. ນາຍົກລັດຖະມົນຕີທັງສອງປະເທດ ໄດ້ສະແດງຄວາມເພິ່ງພໍໃຈຕໍ່ສາຍພົວພັນມິດຕະພາບ ທີ່ມີມາແຕ່ດົນນານຖານບ້ານໄກ້ເຮືອນຄຽງທີ່ດີຕໍ່ກັນ ລະຫວ່າງສອງປະເທດ ແລະ ປະຊາຊົນສອງຊາດ ລາວ ແລະ ກຳປູເຈຍ ທີ່ນັບມື້ນັບແໜ້ນແຟ້ນ. ນາຍົກລັດຖະມົນຕີທັງສອງ ໄດ້ຕີລາຄາສູງຕໍ່ ໝາກຜົນຂອງການຮ່ວມມືຊ່ວຍເຫຼືອຊຶ່ງກັນ ແລະ ກັນ ໃນດ້ານຕ່າງໆອັນໄດ້ນຳເອົາຜົນປະໂຫຍດຕົວຈິງມາສູ່ປະຊາຊົນຂອງທັງສອງປະເທດ. ພ້ອມກັນນັ້ນ, ຍັງໄດ້ເນັ້ນເຖີງຄວາມຈຳເປັນໃນການເພີ້ມທະວີການຮ່ວມມືກັນ ລະດັບທະວີພາຄີ ກໍ່ຄືພະຫຸພາຄີ.
ຫຼັງຈາກການພົບປະສອງຝ່າຍ ຢ່າງເປັນທາງການແລ້ວ ສອງນາຍົກລັດຖະມົນຕີ ໄດ້ເປັນກຽດ ເຂົ້າຮ່ວມເປັນສັກຂີພິຍານ ໃນພິທີລົງນາມເອກະສານການຮ່ວມມືລະຫວ່າງສອງປະເທດ ຈໍານວນ 7 ສະບັບຄື: ບົດບັນທຶກຄວາມເຂົ້າໃຈ ວ່າດ້ວຍ ການຮ່ວມມືດ້ານສາທາລະນະສຸກ, ບົດບັນທຶກຄວາມເຂົ້າໃຈ ວ່າດ້ວຍ ການຮ່ວມມືດ້ານກົດໝາຍ ແລະ ຍຸຕິທໍາ, ບົດບັນທຶກຄວາມເຂົ້າໃຈ ວ່າດ້ວຍ ການຮ່ວມມືດ້ານວັດທະນະທໍາ, ບົດບັນທຶກຄວາມເຂົ້າໃຈ ວ່າດ້ວຍ ການສ້າງຕັ້ງສະຖານກົງສູນໃຫຍ່ລະຫວ່າງສອງປະເທດ, ສັນຍາວ່າດ້ວຍດ້ານການສຶກສາ, ສັນຍາວ່າດ້ວຍການພົວພັນ ລະຫວ່າງ ນະຄອນຫຼວງວຽງຈັນ ແລະ ນະຄອນຫຼວງພະນົມເປັນ, ບົດບັນທຶກ ວ່າດ້ວຍ ການພົວພັນຮ່ວມມືສອງຝ່າຍ ລະຫວ່າງ ກະຊວງປ້ອງກັນຄວາມສະຫງົບ ແຫ່ງ ສປປ ລາວ ແລະ ກະຊວງພາຍໃນ ແຫ່ງ ຣາຊະອານາຈັກ ກໍາປູເຈຍ.
ໃນຕອນບ່າຍຂອງວັນດຽວກັນ, ສົມເດັດ ຮຸນ ເຊັນ ໄດ້ເຂົ້າຢ້ຽມຂ່ຳນັບ ພະນະທ່ານ ຈູມມາລີ ໄຊຍະສອນ, ປະທານປະເທດ ແຫ່ງ ສປປ ລາວ ແລະ ພະນະທ່ານ ນາງ ປານີ ຢາທໍ່ຕູ້, ປະທານສະພາແຫ່ງຊາດ. ການພົບປະໂອ້ລົມກັບຜູ້ນຳລາວ ຕ່າງຝ່າຍກໍໄດ້ສະແດງຄວາມເພິ່ງພໍໃຈ ແລະ ຊົມເຊີຍຕໍ່ສາຍພົວພັນຂອງສອງປະເທດ ທີ່ເປັນສາຍພົວພັນຖານບ້ານໃກ້ເຮືອນຄຽງທີ່ດີຕໍ່ກັນ ແລະ ຕ່າງຝ່າຍຕ່າງໄດ້ຮັບຜົນປະໂຫຍດ ມາສູ່ປະຊາຊົນສອງຊາດທີ່ແທ້ຈິງ, ຊຶ່ງການພົບປະໄດ້ດຳເນີນໄປໃນບັນຍາກາດແຫ່ງໄມຕີຈິດມິດຕະພາບທີ່ສະໜິດສະໜົມ, ອົບອຸ່ນ ແລະ ເຂົ້າອົກເຂົ້າໃຈກັນຢ່າງເລິກເຊິ່ງ. ຈາກນັ້ນ, ຄະນະຜູ້ແທນຂັ້ນສູງຂອງກຳປູເຈຍກໍໄດ້ໄປວາງພວງມາລາ ທີ່ ອະນຸສາວະລີນັກຮົບ ນິລະນາມ.
ໃນຕອນຄ່ຳຂອງວັນດຽວກັນ ພະນະທ່ານ ທອງສິງ ທໍາມະວົງ, ນາຍົກລັດຖະມົນຕີ ໄດ້ຈັດງານລ້ຽງອາຫານຄ່ຳ ເພື່ອເປັນກຽດແກ່ ສົມເດັດ ຮຸນ ເຊັນ ພ້ອມດ້ວຍຄະນະ ແລະ ຕິດຕາມດ້ວຍການຊົມລາຍການສະແດງສິນລະປະຂອງລາວຢ່າງຄຶກຄື້ນ.
ການຢ້ຽມຢາມ ສປປ ລາວ ຢ່າງເປັນທາງການ ຂອງ ສົມເດັດ ຮຸນ ເຊັນ, ນາຍົກລັດຖະມົນຕີ ແຫ່ງ ຣາຊະອາ ນາຈັກ ກຳປູເຈຍ ຄັ້ງນີ້ ຖືວ່າເປັນຂີດໝາຍໃໝ່ ແຫ່ງການຮັດແໜ້ນສາຍພົວພັນ ແລະ ການເສີມຂະຫຍາຍການຮ່ວມມື ລະຫວ່າງ ປະຊາຊົນສອງຊາດ ລາວ ແລະ ກຳປູເຈຍ ໃຫ້ຈະເລີນງອກງາມຍິ່ງໆຂື້ນ.